[pic] | EUROOPAN YHTEISÖJEN KOMISSIO |

Bryssel 23.3.2007

KOM(2007) 150 lopullinen

2005/0042A (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston päätöksen tekemiseksi yhteisön toisesta toimintaohjelmasta terveyden alalla (2007–2013)

2005/0042A (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston päätöksen tekemiseksi yhteisön toisesta toimintaohjelmasta terveyden alalla (2007–2013) (ETA:n kannalta merkityksellinen teksti)

1. TAUSTA

Ehdotus toimitettiin Euroopan parlamentille ja neuvostolle (asiakirja KOM(2005) 115 - 2005/0042 (COD): | 13. huhtikuuta 2005 |

Alueiden komitean lausunto: Euroopan talous- ja sosiaalikomitean lausunto: | 16. helmikuuta 2006 14. helmikuuta 2006 |

Euroopan parlamentin lausunto ensimmäisessä käsittelyssä: | 16. maaliskuuta 2006 |

Komission muutettu ehdotus (asiakirja KOM(2006) 234 - 2005/0042A (COD): | 24. toukokuuta 2006 |

Neuvoston poliittinen yhteisymmärrys: | 30. marraskuuta 2006 |

Yhteinen kanta vahvistettiin: | 22. maaliskuuta 2007 |

2. KOMISSION EHDOTUKSEN TAVOITE

Ohjelman tavoitteena on edistää kansalaisten terveyden ja turvallisuuden suojaamista toteuttamalla toimia terveyden alalla. Se antaa EU:lle mahdollisuuden täydentää ja tukea jäsenvaltioiden politiikkaa ja tuoda siihen lisäarvoa. Lisäksi ohjelmalla pyritään lisäämään yhteisvastuuta ja hyvinvointia EU:ssa suojelemalla ja edistämällä ihmisten terveyttä ja turvallisuutta sekä kohentamalla kansanterveyttä. Vuosien 2007–2013 ohjelmalla on kolme päätavoitetta: kansalaisten terveysturvan parantaminen, terveyden edistäminen ja terveystiedon ja -tietouden hankkiminen ja levittäminen.

Näihin tavoitteisiin päästään yhdistämällä erilaisia toimia ja välineitä vuotuisissa työsuunnitelmissa asetettujen prioriteettien mukaisesti.

3. YHTEISTÄ KANTAA KOSKEVAT HUOMAUTUKSET

Neuvosto pääsi 30. marraskuuta 2006 yksimielisesti poliittiseen yhteisymmärrykseen luonnoksesta päätökseksi yhteisön toisesta toimintaohjelmasta terveyden alalla (2007–2013). Se perustui suurelta osin 24. toukokuuta 2006 annettuun komission muutettuun ehdotukseen. Muutetulla ehdotuksella mukautettiin ohjelman toimien soveltamisalaa ja laajuutta ottaen huomioon Euroopan parlamentin esittämät huomiot sekä ohjelman määrärahoihin tehty huomattava vähennys, joka perustuu EU:n rahoituskehyksestä (2007–2013) tehtyyn toimielinten sopimukseen. Alkuperäinen ehdotus jaettiin kuluttajansuojelun alan ohjelmaan ja terveyden alan ohjelmaan. Terveyden alan ohjelmaan otettiin uusia painopisteitä, kuten terveyserojen korjaaminen, terveenä ikääntymisen tukeminen ja lasten terveyden sekä sukupuoleen liittyvien terveyskysymysten huomioon ottaminen. Uudet painopisteet ovat vastaus Euroopan parlamentin ensimmäisessä käsittelyssä maaliskuussa 2006 äänestämiin tarkistuksiin.

Muutettua ehdotusta koskevat neuvoston keskustelut painottuivat moniin erityiskysymyksiin, jotka liittyvät ohjelman sisältöön sekä täytäntöönpanoon.

Jotkin jäsenvaltiot esittivät sisältökysymyksiä koskevia varaumia, joiden aiheina oli muun muassa tärkeimpien tautien vähentämisen asettaminen etusijalle sekä EU:n reagointivalmiuksien parantaminen terveysuhkien tapauksessa esimerkiksi tukemalla laboratorioiden verkottumista.

Lisäksi jotkin jäsenvaltiot halusivat saada selvennyksiä ohjelmassa käytettäviin rahoitusmekanismeihin, kuten toiminta-avustusten käyttötapaan, sekä ohjelman komitean toimintaan ja ohjelman arviointitapaan.

Jäsenvaltioiden varaumat pystyttiin ratkaisemaan tekemällä joitakin pieniä tekstimuutoksia, jotka ovat täysin komission muutetun ehdotuksen hengen mukaisia. Niitä olivat muun muassa seuraavat:

– 2 artiklaan lisättiin viittaus tärkeimpiin tauteihin ottaen huomioon Euroopan parlamentin esiin nostama kysymys, jonka mukaan tärkeimpien tautien vähentämistä on painotettava yhtenä ohjelman keskeisenä tavoitteena;

– johdanto-osan 32 kappaleen sekä 13 artiklan sanamuotoa täydennettiin, jotta toteutettavan arvioinnin luonne ja tavoitteet olisivat tarkemmin määritettyjä;

– liitteessä 1 olevaa 1.1.1 kohtaa, joka koskee kansalaisten suojelua terveysuhkilta, muutettiin sen selventämiseksi, että yhteisön toiminnan tavoitteena ei ole niinkään perustaa uusia yhteisön järjestelmiä vaan auttaa lisäämään jäsenvaltioiden valmiuksia tukea nykyisiä laboratorioita, jotka tekevät yhteisön kannalta merkityksellistä työtä;

– rahoitusjärjestelyjen osalta ei muutettu 8 artiklan sanamuotoa, mutta johdanto-osaan lisättiin artiklan tulkintaa ohjaava uusi 33 kappale sen selventämiseksi, että ohjelman komitealle tiedotetaan kattavasti;

– valtioista riippumattomille järjestöille myönnettävien toiminta-avustusten kohdalla muutettiin hieman johdanto-osan 26 kappaleen sekä 4 artiklan sanamuotoa, sillä jäsenvaltiot olivat tuoneet esiin kysymyksiä kyseisen säännöksen soveltamisalasta; komission ehdotuksen tarkoitus pysyi kuitenkin muuttumattomana.

Kaikkiin yhteisön rahoituskauden 2007–2013 ohjelmiin sovelletun vakiokäytännön mukaisesti neuvosto muutti ohjelman artiklojen järjestystä.

Koska yhteispäätösmenettely on vielä käynnissä, uutta oikeusperustaa on mahdotonta soveltaa vuodesta 2007; sen vuoksi varmistetaan, että terveyden alalla vuonna 2007 toteutettavat toimet rahoitetaan voimassa olevan oikeusperustan (päätöksen N:o 1786/2002/EY) nojalla. Näin ollen toimintamenoihin käytetään vuonna 2007 samaa budjettikohtaa kuin vuonna 2006, mutta on tehty sisäinen siirto, jotta kansanterveysohjelmaan vuodeksi 2007 osoitettuja määrärahoja on mahdollista käyttää. Uuden oikeusperustan tekstiin tehdään vastaavat mukautukset kohtiin, jotka koskevat uuden ohjelman täytäntöönpanoajankohtaa, kestoa ja kokonaisbudjettia[1]. Mukautuksissa otetaan huomioon myös tarvittavat siirtymätoimenpiteet.

Neuvoston yhteinen kanta hyväksyttiin yksimielisesti 22.3.2007.

4. PÄÄTELMÄ

Komissio katsoo, että yhteinen kanta on komission muutetun ehdotuksen tavoitteiden ja lähestymistavan mukainen. Komissio tukee toimielinten välisiä toimia yhteisymmärryksen saavuttamiseksi toisessa käsittelyssä.

[1]321,5 miljoonaa euroa käypiin hintoihin.